2020ರ ಅಮರನಾಥ ಯಾತ್ರೆ ರದ್ದುಗೊಳಿಸಿ ಶ್ರೀ ಅಮರನಾಥ್ಜೀ ದೇಗುಲ ಬೋರ್ಡ್ ಆದೇಶ ಜಮ್ಮು ಕಾಶ್ಮೀರ: ಇಂದಿನಿಂದ ಪ್ರಾರಂಭವಾಗಬೇಕಿದ್ದ ಅಮರನಾಥ ಯಾತ್ರೆಯನ್ನ ರದ್ದು ಮಾಡಿ ಶ್ರೀ ಅಮರನಾಥ್ಜೀ ದೇಗುಲ ಬೋರ್ಡ್ ಆದೇಶ ಹೊರಡಿಸಿದೆ. ಪ್ರಸ್ತುತ ಸನ್ನಿವೇಶದಲ್ಲಿ ಈ ವರ್ಷದ ಯಾತ್ರೆಯನ್ನು ಕೈಗೊಳ್ಳುವುದು ಸರಿಗಾಣದ ಹಿನ್ನೆಲೆ ಯಾತ್ರೆಯನ್ನು ರದ್ದುಗೊಳಿಸಲಾಗಿದೆ. ಮತ್ತು ರದ್ದುಗೊಳಿಸುತ್ತಿರುವ ಕುರಿತು ನಮಗೂ ಬೇಜಾರಿದೆ ಎಂದು ಶ್ರೀ ಅಮರ್ನಾಥ್ ಜೀ ದೇಗುಲ ಬೋರ್ಡ್ ಹೇಳಿದೆ ಎಂದು ಜಮ್ಮು ಕಾಶ್ಮೀರ ಸರ್ಕಾರದ ರಾಜಭವನದಿಂದ ಮಾಹಿತಿ ಲಭ್ಯವಾಗಿದೆ. ಕಳೆದ ತಿಂಗಳು ಜುಲೈ 21 ರಂದು ಅಮರನಾಥ ಯಾತ್ರೆ ಆರಂಭವಾಗಲಿದೆ ಎಂದು ಹೇಳಲಾಗಿತ್ತು. ಅಲ್ಲದೇ ಪೂರ್ವಸಿದ್ಧತೆಗಳನ್ನೂ ಮಾಡಿಕೊಳ್ಳಲಾಗಿತ್ತು. ಜೊತೆಗೆ 15 ದಿನಗಳ ಕಾಲ ಮಾತ್ರ ಯಾತ್ರೆಗೆ ಅವಕಾಶ ಕಲ್ಪಿಸಲಾಗಿದೆ ಎಂದು ದೇಗುಲ ಆಡಳಿತ ಮಂಡಳಿ ಹೇಳಿತ್ತು. ಕೆಲವು ನಿಯಮಗಳನ್ನು ಪಾಲಿಸುವಂತೆಯೂ ಯಾತ್ರಾರ್ಥಿಗಳಿಗೆ ಮಾಹಿತಿ ನೀಡಿದ್ದ ಬೋರ್ಡ್ ಇದೀಗ ಯಾತ್ರೆಯನ್ನು ರದ್ದುಗೊಳಿಸಿದೆ. ಯಾತ್ರೆಗೆ ಸಜ್ಜಾಗಿದ್ದ ಭಕ್ತರು ಇದೀಗ ಮನಸ್ಸಿನಲ್ಲಿಯೇ ಅಮರನಾಥನನ್ನು ನೆನೆಯುವಂತಾಗಿದೆ.